b'\n_START_ARTICLE_\nAle\xc5\xa1 Debeljak\n_START_PARAGRAPH_\nAle\xc5\xa1as Debeljakas, (slov\xc4\x97n. Ale\xc5\xa1 Debeljak, g. 1961 me. gruod\xc5\xbeio 25 d., Liublianoje) \xe2\x80\x93 slov\xc4\x97n\xc5\xb3 ra\xc5\xa1ytojas, eseisas, vert\xc4\x97jas, redaktorius, kritikas ir kult\xc5\xabros sociologas.\n_START_SECTION_\nBiografija\n_START_PARAGRAPH_\nAle\xc5\xa1as Debeljakas 1985 m. apsigyn\xc4\x97 diplom\xc4\x85 Liublianos universiteto Filosofijos fakultete i\xc5\xa1 lyginamosios kalbotyros, o 1993 m. apsigyn\xc4\x97 kult\xc5\xabros sociologijos daktaro laipsn\xc4\xaf Sirak\xc5\xabz\xc5\xb3 universitete Niujorke. Taip pat buvo Senior Fulbright fellow Berklio universitete, dirbo Institute of Advanced Study-Collegium Budape\xc5\xa1te, v\xc4\x97liau Civitella Ranieri Center ir Bogliasco Liguria Study Center for the Arts and Humanitites. \xc4\xaesidarbino Liublianos Tarptautini\xc5\xb3 ry\xc5\xa1i\xc5\xb3 fakultete, 1999 m. tapo profesoriumi. 1985-1988 m. buvo pagrindinis laikra\xc5\xa1\xc4\x8dio \xe2\x80\x9eProblemi\xe2\x80\x9c redaktorius. U\xc5\xbe eil\xc4\x97ra\xc5\xa1\xc4\x8di\xc5\xb3 rinkin\xc4\xaf Slovar ti\xc5\xa1ine 1989 m. gavo Jenkova premij\xc4\x85, o 1990 m. u\xc5\xbe k\xc5\xabrinius Slovar ti\xc5\xa1ine ir Postmoderna sfinga \xe2\x80\x93 Pre\xc5\xa1ereno fondo premij\xc4\x85._NEWLINE_Ale\xc5\xa1as Debeljakas yra Tarptautini\xc5\xb3 ry\xc5\xa1i\xc5\xb3 fakulteto Kult\xc5\xabr\xc5\xb3 ir religij\xc5\xb3 mokymo centro pirmininkas ir profesorius, tarptautini\xc5\xb3 \xc5\xbeurnal\xc5\xb3 Sarajevski zvezki ir Verse bendraautoris bei pagrindinis knyg\xc5\xb3 rinkinio Terra Incognita: Writings from Central Europe, kur\xc4\xaf leid\xc5\xbeia \xe2\x80\x9eWhite Pine Press\xe2\x80\x9c Bufale, JAV sudarytojas. Su amerikiete \xc5\xbemona ir trimis vaikais gyvena Liublianoje.\n_START_SECTION_\nLiterat\xc5\xabrin\xc4\x97 k\xc5\xabryba\n_START_PARAGRAPH_\nAle\xc5\xa1o Debeljako daugiausia melancholi\xc5\xa1kai intonuotai poezijai svarbus dialogas su moderniojo meno tradicija ir ekzistencialistiniu m\xc4\x85stymu (Imena smrti, 1985; Slovar ti\xc5\xa1ine, 1987), taip pat karo karo \xc4\xafvyki\xc5\xb3 atgarsiai buvusioje Jugoslavijoje ir gyvenimo patosas \xc5\xa1eimoje (Minute strahu, 1990; Mesto in otrok, 1996). Es\xc4\x97 srityje Ale\xc5\xa1as Debeljakas buvo vienas i\xc5\xa1 \xc4\xaftvirtinusi\xc5\xb3 Slov\xc4\x97nijoje postmodernizm\xc4\x85 (Posmrtna sfinga, 1989). Ra\xc5\xa1\xc4\x97 ir straipsnius bei skiltis, slov\xc4\x97n\xc5\xb3 ra\xc5\xa1tijos ir literat\xc5\xabros kritikos tyrin\xc4\x97jimais (Melanholi\xc4\x8dne figure; Esej o knji\xc5\xbeevnosti, 1988). U\xc5\xbe savo darbus gavo ir Slov\xc4\x97nijos Respublikos mokslo ambasadoriaus pripa\xc5\xbeinim\xc4\x85. Ra\xc5\xa1ytojo knygos buvo i\xc5\xa1leistos angl\xc5\xb3, japon\xc5\xb3, vokie\xc4\x8di\xc5\xb3, kroat\xc5\xb3, serb\xc5\xb3, makedon\xc5\xb3, lenk\xc5\xb3, lietuvi\xc5\xb3, rumun\xc5\xb3, suomi\xc5\xb3, vengr\xc5\xb3, \xc4\x8dek\xc5\xb3, slovak\xc5\xb3, ispan\xc5\xb3 ir ital\xc5\xb3 kalbomis.'